‘૩ ઇડિયટ્સ’ વખતે રાજુ હીરાણી ઍન્ડ કંપનીએ ચેતન ભગતને ફિલ્મમાં યોગ્ય ક્રેડિટ નહોતી આપી અને ચેતને જબરી રડારોળ મચાવેલી. આજે આઠ વર્ષ પછી એ જ ચેતન ભગતે પોતાની જ બુક પરથી બનેલી ફિલ્મ કો-પ્રોડ્યુસ પણ કરી છે એટલું જ નહીં, ટાઇટલમાં ચાર અને એન્ડમાં એક એમ કુલ પાંચ વખત ક્રેડિટ પણ લીધી છે. કહ કે લૂંગા એ આનું નામ. થૅન્ક ગૉડ કે નવલકથાની જેમ ચેતનભાઈએ પોતાની ફિલ્મમાં મહેમાન ભૂમિકા નથી કરી. પરંતુ ચેતન ભગતની એ નવલકથામાં જે કાગળ પર એ છપાઈ હતી એ સિવાયનું કશું જ અસલી નહોતું. હવે એમાં ઉમેરો કરવા માટે ડિરેક્ટર મોહિત સૂરિએ પોતાનો યથાશક્તિ ફાળો આપ્યો છે.